| Dong vietnamita |
| --- |
| ***Đồng Việt Nam***  |
| Código: | VND |
| Ámbito: |  Vietnam |
| Símbolo: | ₫ / đ |
| Fracción: | hào (1/10), xu (1/100) (non emitido). |
| Moedas: | 200, 500, 1.000, 2.000, 5.000 dong. |
| Billetes: | 500, 1.000, 2.000, 5.000, 10.000, 20.000, 50.000, 100.000, 200.000, 500.000 dong. |
| Emisor: | Banco Estatal de Vietnam (*Ngân hàng Nhà nước Việt Nam*) |
| Taxa de troco:05-03-2021 | 1 EUR = 27.703,4 VND1 USD = 23.155,63 VND |
| *Troco actual* |

O **dong** (en vietnamita: *đồng*) é a unidade monetaria da República Socialista de Vietnam desde o 3 de maio de 1987. O seu código ISO 4217 é VND e o seu símbolo monetario é **₫** ou đ. O seu órgano emisor é o Banco Estatal de Vietnam.

O actual dong conserva a denominación da moeda dos extintos Vietnam do Norte e Vietnam do Sur, herdeira, pola súa vez, da piastra da Indochina Francesa.

Anteriormente, o dong contaba con dúas moedas divisionarias: o *hào*, que era unha décima parte, e o *xu*, a centésima parte.

Historia
--------

### Vietnam do Norte

1 **dong** de Vietnam do Norte (1946)
En 1946, o Goberno do Viet Minh (que posteriormente se converteu en Vietnam do Norte) introduciu a súa propia moeda, o dong, para substituír a piastra da Indochina francesa, cun valor á par. A partir dese momento houbo dúas revalorizacións, en 1951 e en 1959, a primeira cunha taxa de 100:1 e a segunda coa taxa de 1.000:1.

### Vietnam do Sur

500 **dong** de Vietnam do Sur (1966)
En 1953 emitíronse billetes con dupla denominación en piastras e en dong para o Estado de Vietnam, que se converteu en Vietnam do Sur en 1954. O 22 de setembro de 1975, logo da caída de Saigón, cambiouse a moeda survietnamita por unha nova denominada "dong da liberación'', equivalente a 500 dos antigos.

### Vietnam unificado

Logo da unificación de Vietnam, o dong unificouse tamén, o 3 de maio de 1978. Unha unidade deste novo dong era equivalente á do antigo dong do Norte ou a 0,8 do "dong de liberación de Vietnam do sur".

O 14 de setembro de 1985, o dong foi revalorizado, de xeito que un novo dong pasou a equivaler a 10 dos antigos. Nese momento comezou un ciclo de inflación crónica que continuou ata ben entrada a década de 1990.

Moedas
------

Esta sección refírese unicamente ao dong do Vietnam unificado.

### Primeiro dong

En 1978 introducíronse moedas de aluminio, datadas en 1976, con valores faciais de 1, 2, e 5 hào, e de 1 dong. Estas moedas foron cuñadas na Casa da Moeda de Berlín, na daquela República Democrática Alemá, e amosan o emblema do Estado nos seus anversoa e o seu valor nos reversos. Por mor da inflación crónica, o valor destas moedas chegou a practicamente desaparecer e, a partir desta serie non circulou no país moeda ningunha durante máis de dúas décadas.

### Segundo dong

A partir de 1986 comezaron a producirse emisións de moeda conmemorativa en dong cuñadas en diversos metais e aliaxes (cobre, bronce, cuproníquel, prata e ouro), aínda que ningunha delas estaba destinada á circulación.

Mais o 17 de decembro de 2003, o Banco Estatal de Vietnam retomou a emisión de moeda para a súa posta en circulación. Esta nova serie, producida pola Casa da Moeda de Finlandia, compúñase dos valores de 200, 500, 1.000, 2.000 e 5.000 dong, de aceiro, nuns valores bañado en níquel e noutros en latón. Con anterioridade a esta reintrodución da moeda, os consumidores vietnamitas víanse obrigados a cambiar os seus billetes en fichas para accederen a servizos como, por exemplo, as máquinas expendedoras, o que eximía o Estado do alto custo de imprimir billetes de valores pequenos. Xa que logo, as novas moedas foron inicialmente ben acollidas pola poboación, que ao mesmo tempo amosaba a súa preocupación pola limitada cantidade de moedas de 200 dong en circulación, por mor das presións inflacionarias.

Desde o comezo desta nova serie de 2003, o Banco Estatal tivo dificultades para xeneralizar a aceptación das moedas, malia o cesamento da produción de billetes de valores menores, ata o punto de que algúns bancos rexeitaron os depósitos en moedas. Esta situación obrigou a aprobar leis que obrigaban os bancos privados e municipais a faceren transaccións en moedas, en detrimento do uso dos valores inferiores en billetes. Paralelamente, a aceptación do uso das moedas por parte da poboación foi decaendo. Finamente, o Banco Estatal de Vietnam cesou a súa distribución en 2011, aínda mantendo o seu curso legal.

| Imaxe | Facial | Data | Aliaxe | Diámetro | Grosor | Peso | Canto | Anverso | Reverso |
| --- | --- | --- | --- | --- | --- | --- | --- | --- | --- |
|  |  | **200 đ**
 | 2003 | Ace. bañado en Ni | 20,0 mm | 1,4 mm | 3,1 g | Liso | Escudo de armas; CỘNG HÒA XÃ HỘI CHỦ NGHĨA VIỆT NAM ("República Socialista de Vietnam") | **Lenda común**:
NGÂN HÀNG NHÀ NƯỚC VIỆT NAM ("Banco Estatal de Vietnam")
**Motivos centrais**:
• 200 đ e 500 đ: valor.
• 1.000 đ templo Ðô.
• 2 .000 đ casa en Tay Nguyen.
• 5 .000 đ pagode Môt Côt. |
|  |  | **500 đ**
 | 21,8 mm | 1,7 mm | 4,5 g | Estriado alterno |
|  |  | **1.000 đ**
 | Ace. bañado en lat. | 19,7 mm | 1,9 mm | 3,7 g | Estriado |
|  |  | **2.000 đ**
 | 23,5 mm | 1,7 mm | 5,0 g | Estriado alterno |
|  |  | **5.000 đ**
 | Lat. | 25,5 mm | 2,2 mm | 7,6 g | Indentado |

Billetes
--------

### Primeiro dong

Simultaneamente á introdución das primeiras moedas en 1978, nese mesmo ano púxose tamén en circulación a primeira serie de billetes, con valores de 5 hào e de 1, 5, 10, 20 e 50 dong, datados en 1976. En 1980 engadiuse o billete de 2 dong e en 1981 os de 30 e 100 dong. A forte inflación provocou a retirada destes billetes en 1985, que foran perdendo o seu valor progresivamente.

### Segundo dong

No mesmo 1985 reintroduciuse unha nova serie composta polos mesmos valores, aos que se lles engadiu o superior de 500 dong, mais a incesante inflación levou consigo a súa rápida substitución, en 1987, por unha nova con billetes de 200, 1.000, 2.000 e 5.000 dong, á que se lle engadiron outros valores en series sucesivas: os de 10.000 e de 50.000 dong en 1990, o de 20.000 dong en 1991, o de 100.000 dong en 1994, o de 500.000 en 2003 e o de 200.000 dong en 2006.

Deste segundo dong apareceron cinco series. Bardante a iniciada en 2003, a carencia de temas unificados e de coordinación nos seus deseños provocou moita confusión na poboación. Na táboa que se amosa a seguir figuran os derradeiros billetes, con valor de 100 dong ou superior, que estiveron en circulación antes da serie vixente (todos estes billetes foron retirados da circulación).

| Imaxe | Facial | Data | Dimensións | Cor principal | Anverso | Reverso |
| --- | --- | --- | --- | --- | --- | --- |
|  | **100 đ**
 | 1991 | 120×60 mm | Marrón
Verde | Escudo de armas | Templo de Phổ Minh |
|  | **200 đ**
 | 1987 | 130×65 mm | Laranxa | Ho Chi Minh | Produción agraria |
|  | **500 đ**
 | 1988 | 130×65 mm | Rosa | Porto Haiphong |
|  | **1.000 đ**
 | 134×65 mm | Multicolor | Produción madeireira |
|  | **2.000 đ**
 | 134×65 mm | Multicolor | Factoría téxtil |
|  | **5.000 d**
 | 1991 | 134×65 mm | Azul | Central hidroeléctrica de Trị An |
|  | **10.000 đ**
 | 1993 | 140×68 mm | Vermello | Baía Hạ Long |
|  | **20.000 đ**
 | 1991 | 140×68 mm | Azul | Industria conserveira |
|  | **50.000 đ**
 | 1994 | 140×68 mm | Verde | Porto de Nhà Rồng |
|  | **100.000 đ**
 | 145×71 mm | Marrón | Casa étnica Ho Chi Minh |

#### Billetes de polímero en circulación

En 2003 Vietnam comezou a substituír os billetes feitos en papel de algodón por outros de polímero plástico, sobre a base de que isto traería consigo unha redución dos custos de produción. Numerosos xornais do país criticaron estes cambios e acusaron a familiares do presidente do Banco Estatal de lucrárnse cos contratos das novas impresións.

| Imaxe | Facial | Data | Dimensións | Cor principal | Anverso | Reverso |
| --- | --- | --- | --- | --- | --- | --- |
|  |  | **10.000 đ**
 | 2006
a
2020 | 132×60 mm | Marrón
Amarelo | Ho Chi Minh | Plataforma marítima |
|  |  | **20.000 đ**
 | 136×65 mm | Azul | Ponte cuberta en Hội An |
|  |  | **50.000 đ**
 | 2003
a
2020 | 140×65 mm | Rosa | Huế |
|  |  | **100.000 đ**
 | 2004
a
2020 | 144×65 mm | Verde | Templo da literatura, Hanoi |
|  |  | **200.000 đ**
 | 2006
a
2020 | 148×65 mm | Vermello | Baía de Hạ Long |
|  |  | **500.000 đ**
 | 2003
a
2020 | 152×65 mm | Ciano
Púrpura | Lugar de nacemento de Ho Chi Minh's en Kim Liên |

En 2001 emitiuse un billete de polímero de 50 dong conmemorativo do 50 aniversario do Banco Estatal de Vietnam, aínda que o seu valor facial é tan baixo que na realidade só está destinado ao coleccionismo. En 2016 emitiuse outro billete, esta vez de 100 dong e fabricado en papel de algodón, conmemorativo do 65 aniversario da mesma entidade.

Desvalorización do dong
-----------------------

Logo da revalorización do dólar de Cimbabue o 1 de agosto de 2006, o dong converteuse na unidade monetaria menos valorada do mundo durante meses. Porén, o 7 de setembro de 2007, o revalorizado dólar cimbabuense recuperou a súa posición como moeda menos valorada, en termos de taxa de troco (no mercado negro xa o era desde marzo dese ano). Logo do cesamento do uso do dólar cimbabuense o 12 de abril de 2009, o dong vietnamita pasou a ser a segunda unidade monetaria menos valorada, despois do rial iraniano, o 28 de novembro de 2014. Desde o 19 de xuño de 2014, o dong fora desvalorizado cinco veces, nun esforzo por estimular as exportacións do país e garantir a estabilidade da moeda.

Notas
-----

1. ↑  Cambio do đồng co euro e co dólar. *Nataf.net*
2. ↑  "Dong". En *Digalego. Dicionario de galego (Digalego.gal)*
3. ↑  "World Currency Symbols". *Xe.com*
4. ↑  "Códigos de divisas por países". *Iban.com*
5. ↑  "Banknotes & Coins". *The State Bank of Vietnam*.
6. 1 2 3 4  "History of Vietnam Dong". *Vietnamonline.com*
7. 1 2 3 4  Letwin, B. (2014). "A Look at Vietnamese Currency Through History". *Saigoneer.com*
8. ↑  "Dong". En *Münzen Lexikon* *(Reppa.de)*
9. ↑  "Curious Vietnamese sneak a peek at no-tear notes, coins". En *Viet Nam News*. 19 de decembro de 2003.
10. ↑  "Tại sao tiền xu không được ưa chuộng?". En *VietStock*. 5 de decembro de 2013.
11. ↑  "Nên thu hồi tiền xu khi giá trị thanh toán không còn". En *NguNgười Đưa Tin*. 27 de decembro de 2012.
12. ↑  "200 đồng". *Numista.com*
13. ↑  "500 đồng". *Numista.com*
14. ↑  "1000 đồng". *Numista.com*
15. ↑  "2000 đồng". *Numista.com*
16. ↑  "5000 đồng". *Numista.com*
17. 1 2 3  "Vietnam: *Ngân hàng Nhà nước Việt Nam*". *Banknote.com*
18. ↑  "500,000 Vietnamese Dong: The Story of a Historic Banknote". *Banknote World*.
19. ↑  "100 đồng 1991". *Banknote.ws*
20. ↑  "200 đồng 1987". *Banknote.ws*
21. ↑  "500 đồng 1988". *Banknote.ws*
22. ↑  "1000 đồng 1987". *Banknote.ws*
23. ↑  "2000 đồng 1988". *Banknote.ws*
24. ↑  "5000 đồng 1991". *Banknote.ws*
25. ↑  "10000 đồng 1993". *Banknote.ws*
26. ↑  "20000 đồng 1991". *Banknote.ws*
27. ↑  "50000 đồng 1994". *Banknote.ws*
28. ↑  "100000 đồng 1994". *Banknote.ws*
29. ↑  "Vietnam censorship concern grows". *BBC News*. 21 de outubro de 2006.
30. ↑  "10.000 đồng 20056-2020". *Banknote.ws*
31. ↑  "20.000 đồng 2006-2020". *Banknote.ws*
32. ↑  "50.000 đồng 2003-2020". *Banknote.ws*
33. ↑  "100.000 đồng 2004-2020". *Banknote.ws*
34. ↑  "200.000 đồng 2006-2020". *Banknote.ws*
35. ↑  "500.000 đồng 2003-2020". *Banknote.ws*
36. ↑  "50 đồng 2001 50th Anniversary National/State Bank of Vietnam". *Banknote.ws*
37. ↑  "100 đồng 2016 65th Anniversary National Bank of Vietnam". *Banknote.ws*
38. ↑  "Zimbabwe money loses three zeros". En *BBC News*. 31 de xullo de 2006.
39. ↑  "Zimbabwe Suspends Use of Own Currency". En *VOA News*. 11 de novembro de 2009.
40. ↑  "Vietnamese Dong Devaluations 2014-2016". *Global Currency Reset*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dong vietnamita Modificar a ligazón no Wikidata*** |

### Bibliografía

* Krause, C. L.; Mishler, C. (1991). *Standard Catalog of World Coins: 1801-1991. (18ª ed.)*. Krause Publications. ISBN 0-87341-150-1
* Pick, A. (1994). *Standard Catalog of World Paper Money: General Issues. (7th ed.)*. Krause Publications. ISBN 0-87341-207-9

### Ligazóns externas

* Banco Estatal de Vietnam (*Ngân hàng Nhà nước Việt Nam*)

|  |  |
| --- | --- |
| Control de autoridades | 
* Wd: Q192090
* GEC: 0099732

 |